b'\n_START_ARTICLE_\nRK Ka\xc5\xa1tela Ka\xc5\xa1tel Gomilica\n_START_SECTION_\nO klubu\n_START_PARAGRAPH_\nRukometni klub u Ka\xc5\xa1tel Gomilici je osnovan u jesen 1958. godine pri Sportskom dru\xc5\xa1tvu "Jugovinil", te klub dobija naziv "Jugovinil". Osnivanjem Jugovinila, prestaje djelovanje dotada\xc5\xa1njeg kluba "Partizan Donja Ka\xc5\xa1tela". Jugovinil se uklju\xc4\x8dio u natjecanje Splitskog rukometnog podsaveza od sezone 1958./59., koje osvaja 1959./60. i 1960./61. Od sezone 1961./62. do 1975./76. je sudionik Dalmatinske rukometne lige (koja je povremeno imala i druge nazive). Osvajaju je 1975./76. i godinu dana su \xc4\x8dlanovi Druge savezne lige - Zapad. Od 1977./78. do 1979./80., te 1980./81. i 1981./82. nastupa u Hrvatskoj ligi - Jug, a 1979./80. u Jedinstvenoj hrvatskoj ligi. Od 1982./83. do 1989./90. nastupa u Dalmatinskoj ligi, \xc4\x8diji je prvaka 1985./86.i 1986./87. Posljednju sezonu uo\xc4\x8di Domovinskog rata, 1990./91., je \xc4\x8dlan Hrvatske lige - Isto\xc4\x8dna skupina. _NEWLINE_ _NEWLINE_1992. godine klub mijenja ime u "Adriachem". U sezoni 1992./93. su prvaci sjeverne skupine 2. HRL - Jug, te od sezone 1993./94. do 1997./98. nastupaju u 1.B HRL - Jug, a potom u 2. HRL - Jug. Od sezone 2005./06. klub nastupa pod nazivom "Ka\xc5\xa1tela Adriachem". U sezoni 2007./08. osvaja 3. mjesto u 2. HRL - Jug, te se plasira u novoformiranu Dukat 1. HRL. U sezoni 2009./10. dolazi do zavr\xc5\xa1nice Hrvatskog kupa, koju gubi od prvaka Zagreba, te stje\xc4\x8de pravo i nastupa kao drugoliga\xc5\xa1 u sezoni 2010./11. u Kupu pobjednika kupova. 1. HRL osvaja u sezoni 2010./11. i ulazi u najvi\xc5\xa1u hrvatsku ligu - Premijer ligu u kojoj igra do sezone 2016./17. Od 2011. do 2015. klub nosi naziv "Marina Ka\xc5\xa1tela", a od 2015. godine dana\xc5\xa1nji naziv - "Ribola Ka\xc5\xa1tela".  Od sezone 2017./18. klub nastupa u 1. HRL - Jug. _NEWLINE_ _NEWLINE_U seniorskoj konkureniji se tako\xc4\x91er natje\xc4\x8de i druga mom\xc4\x8dad kluba.'